Πατάτες γιαχνί με μπαχάρι και δεντρολίβανο
Οι πατάτες γιαχνί θέλουν ελάχιστα υλικά και αποτελούν εξαίσιο δείγμα της ελληνικής cucina povera.
1½ κιλό μέτριες πατάτες, κατά προτίμηση βιολογικές, καθαρισμένες και κομμένες κυδωνάτες, 1 μεγάλο κρεμμύδι, σε ψιλά καρέ, 2/3 φλιτζ. τσαγιού ελαιόλαδο, 2 δαφνόφυλλα, 5 κόκκοι μπαχάρι, 1/2 κουτ. γλυκού πάπρικα της αρεσκείας μας, 2 σκελίδες σκόρδο, ολόκληρες (ή όσο σκόρδο θέλουμε), τα φυλλαράκια από 1 κλαδάκι δεντρολίβανου, ψιλοκομμένα (φρέσκο δεντρολίβανο βρίσκουμε πλέον σε πολλά μεγάλα σούπερ μάρκετ, σε γλαστράκια, σε ματσάκια ή σε μικρά πλαστικά κουτιά) ή 1 κουτ. γλυκού ξερό, καλά κοπανισμένο, 1 γεμάτη κουτ. σούπας πελτές ντομάτας διαλυμένος σε 1 ποτήρι ζεστό νερό, αλάτι, φρεσκοτριμμένο πιπέρι
Για να φτιάξουμε πατάτες γιαχνί με μπαχάρι και δεντρολίβανο, αρχικά ζεσταίνουμε, σε μια κατσαρόλα με βαρύ πάτο, το λάδι σε μέτρια προς δυνατή φωτιά.Στη συνέχεια, σοτάρουμε το κρεμμύδι και τα σκόρδα για 3-4 λεπτά ή μέχρι να αρχίσει να μαλακώνει και να γίνεται διάφανο το κρεμμύδι. Στο σοτάρισμα βάζουμε τις δάφνες και τα μπαχάρια για να σκορπίσουν το άρωμά τους. Προσθέτουμε τις πατάτες, τις φέρνουμε 1-2 βόλτες και αμέσως ρίχνουμε τον διαλυμένο πελτέ. Προσθέτουμε την πάπρικα, αλατοπίπερο και συμπληρώνουμε όσο νερό χρειάζεται για να μισοσκεπαστούν τα υλικά. Σκεπάζουμε και σιγοβράζουμε για περίπου 25-30 λεπτά ή μέχρι να γίνουν οι πατάτες και το φαγητό να μείνει με το λάδι του. Τα τελευταία 5 λεπτά ρίχνουμε το δεντρολίβανο. Κατά τη διάρκεια του μαγειρέματος σείουμε τακτικά την κατσαρόλα και ελέγχουμε μήπως σωθούν νωρίς τα υγρά και χρειαστεί να συμπληρώσουμε λίγο ζεστό νερό. Στο τέλος πετάμε μπαχάρια, σκόρδα και δάφνες.Σερβίρουμε, τις πατάτες γιαχνί, στα πιάτα και συνοδεύουμε με ελιές θρούμπες, φέτα βαρελίσια και χωριάτικο ψωμί στο πλάι. 
Πατάτες,Vegan,Νηστίσιμα,Χορτοφαγικά